b'\n_START_ARTICLE_\nGeorge Andrews (generaladjutant)\n_START_SECTION_\n\xc5\xbdivljenjepis\n_START_PARAGRAPH_\nLeta 1876 je diplomiral na Voja\xc5\xa1ki akademiji ZDA in postal drugi poro\xc4\x8dnik 25. pehotnega polka. S polkom se je udele\xc5\xbeil ameri\xc5\xa1ko-\xc5\xa1panske vojne. Med letoma 1881 in 1883 je bil predavatelj voja\xc5\xa1ke znanosti in taktike na Voja\xc5\xa1ki akademiji Brooks; februarja 1883 je bil povi\xc5\xa1an v prvega poro\xc4\x8dnika. Septembra istega leta se je vrnil v mati\xc4\x8dni polk, kjer je avgusta 1886 postal polkovni adjutant. Septembra 1892 je bil povi\xc5\xa1an v stotnika. V letih 1896\xe2\x80\x931898 je slu\xc5\xbeil v Kopenski nacionalni gardi Ohia._NEWLINE_Februarja 1898 je bil preme\xc5\xa1\xc4\x8den v Oddelek generaladjutanta in bil povi\xc5\xa1an v majorja. Sprva je bil generaladjutant za Oddelek Missouri in nato za Oddelek vzhoda ter za Oddelek Kuba. Med septembrom 1900 in oktobrom 1902 se je vrnil v glavno pisarno generaladjutanta v Washington, D.C.; tu je bil februarja 1901 povi\xc5\xa1an v podpolkovnika. Pozneje je bil generaladjutant Oddelka Kalifornija (oktober 1902 - januar 1904); tu je bil avgusta 1903 povi\xc5\xa1an v polkovnika. Nato je bil generaladjutant za Pacifi\xc5\xa1ko divizijo (januar 1904 - november 1905), nakar pa je bil imenovan za generaladjutanta Filipinske divizije._NEWLINE_Andrews je nato slu\xc5\xbeboval v razli\xc4\x8dnih oddelkih (1908-12), nato pa je bil avgusta 1912 imenovan za generaladjutanta Kopenske vojske ZDA s \xc4\x8dinom brigadnega generala. Upokojil se je avgusta 1914 in umrl septembra 1928 v Washingtonu, D.C. Pokopan je na Nacionalnem pokopali\xc5\xa1\xc4\x8du Arlington.'